આધાર કાર્ડ વિશે સુપ્રીમ કોર્ટમાં સુનાવણી ચાલે છે. સુપ્રીમ કોર્ટનું વલણ અમુક અંશે સરકાર જેવું છે કે આ કાર્ડનો ઉપયોગ કરી શકાય તેમ છે. મોટા ભાગના લોકોએ પણ સ્વીકારી લીધું છે કે આધાર કાર્ડનો આધાર લીધા વિના ચાલવાનું નથી. પરંતુ આધાર કાર્ડ સરકાર કહે છે એટલું સેફ પણ નથી તેના ઉદાહરણો સામે આવતા રહે છે. આધાર કાર્ડ વિશેની આ ચિંતા કેમ કોઈ સાંભળતું નથી તે મુખ્ય ચિંતાનું કારણ છે. ગુજરાતના સુરત શહેરમાં જે કંઈ થયું તે સૌથી વધુ ચોંકાવનારું છે. આધાર કાર્ડના નંબરોનું લિસ્ટ લિક થઈ ગયું તે આપણે સાંભળ્યું હતું. તમારા આધાર કાર્ડનો નંબર બજારમાં ફરતો થઈ જાય તો અમુક અંશે દુરુપયોગ થઈ શકે. પરંતુ ઠીક છે, માત્ર નંબર ફરતો થાય તેને રોકવો આમ અશક્ય છે. બેન્કમાં, વીમા કંપનીમાં, શેરબજારમાં, મ્યુચ્યુઅલ ફંડમાં, રેશનશોપમાં, મોબાઇલ કંપનીમાં, હોટેલમાં રોકાણ કરીએ ત્યાં, એલપીજી કનેક્શન હોય ત્યાં અને હવે તો ડ્રાઇવિંગ લાયસન્સ સાથે પણ તમારે નંબર આપવાનો છે.